
Yleiset toimitusehdot ja -ohjeet
Yleistä
Suomen Erityisjäte Oy ottaa vastaan ja käsittelee vaaralliseksi jätteeksi luokiteltuja kiinteitä jätteitä sekä muita eritasoisesti pilaantuneita jätemateriaaleja. Tässä asiakirjassa on esitetty erilaisten jätemateriaalien toimittamiseen liittyvät yleiset toimitusehdot ja -ohjeet. Tutustuttehan niihin huolellisesti ennen massojen toimittamista.
Toimitettavan materiaalin laatu
Jätteen toimittaja/haltija vastaa Suomen Erityisjäte Oy:lle toimitettavan jätteen perusmäärittelystä sekä luokittelusta. Perusmäärittely tehdään vastaamalla tarjouksen yhteydessä esitettyihin perusmäärittelykysymyksiin tai lomakkeelle, jonka voi ladata tai tulostaa nettisivuiltamme. Halutessaan jätteen toimittaja/haltija voi käyttää myös omaa perusmäärittelylomaketta tai vapaamuotoista sähköpostiviestiä, jossa on esitetty valtioneuvoston asetuksen 331/2013 vaatimat tiedot jätteestä.
Jätteen toimittajan/haltijan tulee toimittaa jätettä koskeva perusmäärittely sekä jäte-erää koskevat analyysitiedot (mm. kaatopaikkakelpoisuuslausunto, mikäli tarjouksen ehdoissa niin on esitetty) vähintään yhtä työpäivää ennen jätteen toimittamista Suomen Erityisjätteelle. Jätteen toimittajan/haltijan tulee myös aina varmistaa vastaanottopaikan kapasiteetti ennen jäte-erän toimittamista. Samassa yhteydessä voi ilmoittaa ne sähköpostiosoitteet, joihin punnituskuitit halutaan. Suomen Erityisjätteellä on käytössä ainoastaan sähköisessä muodossa oleva punnituskuitti.
Suomen Erityisjäte Oy tarkastaa kuormat vastaanotettaessa ja ottaa toimitetuista jäte-eristä tarkistusnäytteitä. Mikäli niiden tulokset poikkeavat oleellisesti perusmäärittelyllä ilmoitetuista, niin ko. jäte-erän käsittelykustannuksista tehdään lisätarjous. Mikäli tarjous ei johda yhteistyöhön, on jätteen toimittaja velvollinen noutamaan ko. materiaalit mahdollisimman pikaisesti jätteenkäsittelyalueelta ja Suomen Erityisjäte Oy laskuttaa välivarastoinnin kustannukset erikseen sovittavasti.
Toimituspaikka
Jätteen vastaanottopaikka ilmoitetaan tarjouksessa.

Siirtoasiakirja
Jätteen toimittaja/haltija vastaa materiaalien toimituksesta tarjouksessa ilmoitettuun vastaanottopaikkaan. Jätteen toimittajan/haltijan on laadittava siirtoasiakirja ja vahvistettava siinä esitettyjen tietojen oikeellisuus. Siirtoasiakirja on oltava ensisijaisesti sähköinen ja käytössä tulee olla vain yhden palveluntarjoajan siirtoasiakirja. 
Jätteen toimittaja/haltija voi halutessaan ottaa käyttöönsä Suomen Erityisjätteen tarjoaman maksuttoman sähköisen siirtoasiakirjan palvelun. Palvelun toteuttaa mScales ja sen kautta tiedot siirtyvät automaattisesti SIIRTO-rekisteriin. Jos jätteen toimittaja/haltija käyttää muun palveluntarjoajan sähköistä siirtoasiakirjaa, jätteen toimittaja/haltija vastaa siitä, että vastaanottopaikalle jää oma kappale siirtoasiakirjasta. 
Mikäli on käytetty muun palveluntarjoajan sähköistä siirtoasiakirjaa, tai se on tehty paperisena, jätteen toimittaja/haltija vastaa siirtoasiakirjan tietojen toimittamisesta SIIRTO-rekisteriin kolmen kuukauden kuluessa siirron päättymisestä siirtoasiakirjarekisterin asiointipalvelun kautta. 
Jäte-eristä tarvittavat tiedot
Kaikki jäte-erät
Jätteen perusmäärittely voidaan dokumentoida VNa 331/2013 mukaisesti (nettisivuiltamme löytyvällä lomakkeella, jätteen tuottajaorganisaation omalla lomakkeella, tai toimittaa sähköpostitse.
Asbesti
Asbestijätteestä ei tarvita analyysituloksia. Asbestijätteet on kuljetettava aina peitettynä, tiivisti suljetuissa ja kestävissä pakkauksissa (tai sidemateriaaliin sidottuna), joiden merkinnöistä käy ilmi, että ne sisältävät asbestia. Pakkausten pitää kestää kaatopaikkakuljetus- ja käsittely. (VNa 179/2012 19§)
Asbestijäte ei saa sisältää lajittelematonta rakennusjätettä eikä vettä. Asbestijäte ei saa myöskään sisältää muita vaarallisia aineita kuin asbestia (esim. kreosoottia). Muita haitta-aineita sisältävien erien vastaanotosta on sovittava erikseen. Asbestijätteiden purkua valvotaan kameravalvonnalla.
Pilaantuneet maat ja muut jätteet
Haitta-aineiden kokonaispitoisuudet tulee olla luotettavasti selvitettyinä, ellei tarjouksessa ole esitetty, että Suomen Erityisjäte selvittää haitta-aineet. Jätteen luokittelu vaarattomaksi tai vaaralliseksi tapahtuu haitta-aineiden kokonaispitoisuuksien mukaan (pl. jätteet, jotka luokitellaan aina joko vaarattomaksi tai vaaralliseksi). Suomen Erityisjätteen henkilökunta auttaa tarvittaessa jätteen luokitteluun ja vastaanottoon liittyvissä kysymyksissä.
Tarjouksella sovitun mukaisesti asiakas toimittaa kaatopaikkakelpoisuuslausunnon, joka sisältää VNa 331/2013 mukaiset analyysit VNa liitteen 2 mukaisin menetelmin (sisältäen haponneutralointikapasiteettianalyysin (ANC)). Mikäli kyseessä on säännöllisestä prosessista syntyvä jäte, asiakas toimittaa vastaavuustestauksen VNa 331/2013 mukaisesti. Erikseen sovittaessa Suomen Erityisjäte Oy voi teettää vastaavuustestauksen tai kaatopaikkakelpoisuuden.
Mikäli on riski, että massa ei pysy kasalla vastaanottopäässä, ilmoita tästä ennen toimitusta.
Materiaalin vastaanotto
[bookmark: _Hlk122610467]Kuormien toimitukset tulee ajoittaa niin, että kuljettaja ehtii turvallisesti purkamaan kuorman ja punnitsemaan auton ulos aukioloaikojen puitteissa. Aukioloaikojen ulkopuolelle venyvästä asioinnista veloitamme 50 €/ alkava 15 min. Myöhässä saapuvien kuormien vastaanotosta voidaan myös kieltäytyä.
Kaikki jätekeskukseen toimitettavat kuormat tulee kuljettaa niin, ettei jätettä pääse leviämään ympäristöön kuormauksen tai kuljetuksen aikana, eikä jätteestä aiheudu tapaturmavaaraa, kuten paloriskiä. Pidätämme oikeuden vaatia kuormien peittämistä, mikäli se katsotaan välttämättömäksi alueen siisteyden ja/tai jätekeskuksen turvallisen toiminnan takaamiseksi.
Mikäli on tiedossa, että kuorman purkamisen yhteydessä voi syntyä pölyhaittaa, asiasta tulee ilmoittaa vähintään yhtä työpäivää ennen kuorman toimitusta, jotta paikalle voidaan varata kastelukalustoa. Pölyämistä aiheuttavien kuormien vastaanotosta voidaan myös kieltäytyä.
Kiimassuon jätekeskuksessa Forssassa vastaanottokoneena toimii pyöräkone, joka voi tarvittaessa auttaa kuorman purussa klo 7–15. Tämän jälkeen mahdollisesta purkuavusta tulee sopia erikseen etukäteen. Koneellisesta tyhjennysavusta veloitetaan tarjouksella annettujen ehtojen mukaisesti.
Marinkorven käsittelyalueella Porissa vastaanottokoneena toimii pyöräkone, joka voi tarvittaessa auttaa lavojen tyhjentämisessä klo 7–16. Pyöräkoneella ei kuitenkaan voi auttaa esim. jäätyneiden lavojen tyhjentämisessä.
Kangasalan käsittelyalueella vastaanottokone on paikalla erikseen etukäteen sovittaessa.
Kuljettajan vastuu
Kuljettaja vastaa itse omasta työturvallisuudestaan, muun muassa henkilökohtaisten suojainten asianmukaisuudesta ja niiden käyttämisestä sekä hävittämisestä. Lisäksi kuljettaja huolehtii, ettei jätteen kuormaus tai kuljetus aiheuta tapaturmavaaraa. Kuljettaja vastaa auton puhtaudesta sen poistuessa alueelta. 
Kiimassuon jätekeskuksessa Forssassa on käytössä renkaiden pesupaikka, jossa ei kuitenkaan saa pestä lavoja. 
Lisätietoja on saatavilla alueiden liikennöinti- sekä kuljettajaoppaasta. Oppaat ovat saatavilla vastaanottopaikan vaa’alta sekä tulostettavissa myös nettisivuiltamme.
Laskutus
Kuormat punnitaan vastaanottopaikan vaa’alla. Laskutus tapahtuu painon perusteella. Laskutamme massojen toimituksista kaksi kertaa kuukaudessa. Pidätämme oikeuden varmistaa tilaajan luottokelpoisuuden ennen tilauksen hyväksymistä.
Laskutus 14 vrk, netto ellei erikseen toisin sovita.

